**আনিসুর রহমান মিলন** (জন্ম ৩ জুন ১৯৭৪), মিলন নামে পরিচিত একজন বাংলাদেশী অভিনেতা। তার অভিনয় জীবন শুরু হয় মঞ্চে অভিনয়ের মধ্য দিয়ে। পরে তিনি টেলিভিশন ও চলচ্চিত্রে অভিনয় করেন। তিনি সালাউদ্দিন লাভলু পরিচালিত *রঙের মানুষ* ধারাবাহিকে অভিনয় করে প্রথম পরিচিতি লাভ করেন। এই নাটকের জন্য তিনি ইউরো সিজেএফবি পারফরম্যান্স পুরস্কার লাভ করেন। ২০০৫ সালে তার চলচ্চিত্রে অভিষেক হয় সুচন্দা পরিচালিত *হাজার বছর ধরে* চলচ্চিত্রে করিম শেখ নামে একটি ছোট চরিত্রে অভিনয়ের মধ্যে দিয়ে। ২০০৬ সালে তিনি *মধুময়রা* টেলিভিশন নাটকে অভিনয় করেন। নাটকটি তাকে সেরা টিভি অভিনেতা বিভাগে মেরিল-প্রথম আলো পুরস্কার এনে দেয়। ২০০৮ সালে তিনি তারকা সমৃদ্ধ চলচ্চিত্র *দ্য লাস্ট ঠাকুর* চলচ্চিত্রে অভিনয় করেন। ২০১০-এর দশকে তার অভিনীত অন্যান্য উল্লেখযোগ্য চলচ্চিত্রগুলো হল *দেহরক্ষী* (২০১৩), *পোড়ামন* (২০১৩), *লালচর* (২০১৫), এবং *রাজনীতি* (২০১৭)।

কর্মজীবন
--------

মিলন ১২ বছর বয়সে তার অভিনয় জীবনের শুরু করেন *আর্তনাদ থিয়েটারের* সাথে যুক্ত হয়ে। এরপর তিনি কিছুদিন ব্রিটিশ কাউন্সিলের ডেমোক্রেসি ওয়াচের একটি প্রকল্পে কাজ করেন। পরে একটি ব্যাংকে চাকরি করেছেন। পরবর্তীতে এই চাকরি ছেড়ে তিনি অভিনয়কে পেশা হিসেবে গ্রহণ করে। সালাউদ্দিন লাভলুর পরিচালনায় চ্যানেল আইয়ের টেলিভিশন ধারাবাহিক "রঙের মানুষ" এ অভিনয় করে তিনি খ্যাতি অর্জন করেন।

মিলন অভিনীত প্রথম চলচ্চিত্র *হাজার বছর ধরে* (২০০৫)। এতে তিনি নৌকার মাঝি করিম শেখ চরিত্রে অভিনয় করেন। ঔপন্যাসিক ও চলচ্চিত্র নির্মাতা জহির রায়হান রচিত *একই নামের* উপন্যাস অবলম্বনে ছবিটি পরিচালনা করেন রায়হানের সহধর্মিনী সুচন্দা। ২০০৬ সালে তিনি "জয়িতা", "প্রজাপতিকাল", "হাটকুড়া", "মধুময়রা", "অতঃপর" টেলিভিশন চলচ্চিত্রের অভিনয় করেন। *মধুময়রা* নাটকে অভিনয়ের জন্য তিনি ৯ম মেরিল-প্রথম আলো পুরস্কারে সমালোচক শাখায় সেরা টিভি অভিনেতা বিভাগে পুরস্কার লাভ করেন। ২০০৭ সালে এনটিভিতে প্রচারিত হয় তার অভিনীত টেলিভিশন ধারাবাহিক *১১১ এ নেলসন নাম্বার*। একটি ডর্মিটরির রুম নিয়ে গল্পটি আবর্তিত হয়। চিত্রনায়ক ফেরদৌস আহমেদ প্রযোজিত ধারাবাহিকটি পরিচালনা করেন নাঈম ইমতিয়াজ নেয়ামুল। এরপর তাকে সাদিক আহমেদ পরিচালিত তারকা সমৃদ্ধ চলচ্চিত্র "দ্য লাস্ট ঠাকুর" সিনেমায় অভিনয় করতে দেখা যায়।

২০১৫ সালের অক্টোবরে মুক্তি পায় অনন্য মামুন পরিচালিত চলচ্চিত্র *ভালোবাসার গল্প*। এই ছবিতে তার বিপরীতে ছিলেন নবাগত আফরিন। বছরের শেষে মুক্তি পায় কথাসাহিত্যিক ইমদাদুল হক মিলন রচিত *নদী উপাখ্যান* অবলম্বনে মিলন অভিনীত *লালচর*। সরকারি অনুদানে নির্মিত ছবিটি পরিচালনা করেন নাদের চৌধুরী। এতে তার বিপরীতে ছিলেন "সেরা নাচিয়ে" প্রতিযোগিতায় চ্যাম্পিয়ন মোহনা মিম। এই বছর তিনি বুলবুল বিশ্বাস পরিচালিত *রাজনীতি* চলচ্চিত্রের কাজ শুরু করেন। ছবিতে তিনি শাকিব খান ও অপু বিশ্বাসের সাথে প্রথমবারের মত অভিনয় করেন। এই প্রসঙ্গে তিনি বলেন, "শাকিবের সঙ্গে প্রথম কাজ করছি। এটা অনেক বড় চ্যালেঞ্জ। নায়িকা হিসেবে অপু বিশ্বাসের সঙ্গেও এটা আমার প্রথম কাজ। আশা করছি, বাংলাদেশি চলচ্চিত্রের দুজন বড় তারকার সঙ্গে কাজ করার অভিজ্ঞতা মোটেও মন্দ হবে না।" ছবিটি দীর্ঘসূত্রিতা শেষে ২০১৭ সালের ঈদুল ফিতরে মুক্তি পায়। সমালোচকেরা মিলনের অভিনয়ের প্রশংসা করেন। দ্য ডেইলি স্টারের জাহিদ আকবর মিলনের শাকিল সম্পর্কে লিখেন, "সিনেমার অভিনয় জীবনে সেরা অভিনয় শাকিল চরিত্রটি। আদরের বড় ভাই থেকে হিংসাত্মক খলনায়ক হয়ে ওঠাটা খুবই নিখুঁতভাবে ফুটিয়ে তুলেছেন তিনি।"

২০১৬ সালে তিনি *ওরা বখাটে নয়* টেলিভিশন চলচ্চিত্রে অভিনয় করেন। এছাড়া তিনি *ফাইভ স্টার মেস*, *দূরের বাড়ি কাছের মানুষ*, *মিলার বারান্দা*, *জীবনের অলিগলি*, *স্বপ্নগুলো জোনাক পোকার মতো*, এবং *বিট্রে* ধারাবাহিকে কাজ করেন। *বিট্রে* ধারাবাহিকে তিনি একজন রিপোর্টার চরিত্রে অভিনয় করেন।

তার অভিনীত পাঁচটি চলচ্চিত্র নির্মাণ-উত্তর পর্যায়ে ও মুক্তির অপেক্ষায় রয়েছে। চলচ্চিত্রগুলো হল শাহ্‌ আলম মণ্ডলের *সাদাকালো প্রেম*, হাবিবুল ইসলাম হাবিবের *রাত্রির যাত্রী*, *নাইয়র*, দেবাশীষ বিশ্বাসের *মন জ্বলে*, সাইফ চন্দনের *টার্গেট* ও তানিম রহমান অংশুর *স্বপ্নবাড়ি*। এছাড়া শুটিং শুরু হয়েছে *আলতা বানু* নামে একটি চলচ্চিত্রের। ছবিটি পরিচালনা করছেন অরুণ চৌধুরী। এতে তিনি রানা চরিত্রে অভিনয় করবেন এবং তার বিপরীতে রয়েছেন জাকিয়া বারী মম।

ব্যক্তিগত জীবন
--------------

মিলন ১৯৯৯ সালে লুসি গোমেজকে বিয়ে করেন। তাদের সম্পর্কের অবনতি ঘটলে ২০১২ সাল থেকে তারা আলাদা বাস করতে শুরু করে। ২০১৩ সালে তাদের বিবাহ বিচ্ছেদ হয়। তার ছেলে নাম মিহ্রান রহমান। এরপর তিনি যুক্তরাষ্ট্র প্রবাসী পলি আহমেদকে বিয়ে করেন। যিনি ২০২২ সালে ক্যান্সারে আক্রান্ত হয়ে অকাল প্রয়াত হন।

চলচ্চিত্রের তালিকা
------------------

| বছর | চলচ্চিত্র | চরিত্র | পরিচালক | টীকা | সূত্র |
| --- | --- | --- | --- | --- | --- |
| ২০০৫ | *হাজার বছর ধরে* | করিম শেখ | কোহিনূর আক্তার সুচন্দা | অভিনীত প্রথম চলচ্চিত্র |  |
| ২০০৮ | *দ্য লাস্ট ঠাকুর* | তরুণ | সাদিক আহমেদ |  |  |
| ২০১৩ | *দেহরক্ষী* | আসলাম | ইফতেখার চৌধুরী |  |  |
| *পোড়ামন* | আবিদ | জাকির হোসেন রাজু | বায়োস্কোপ বর্ষ-সেরা সেরা চলচ্চিত্র সহ-অভিনেতা |  |
| ২০১৪ | *অনেক সাধের ময়না* | মনা | জাকির হোসেন রাজু |  |  |
| *প্রেম করবো তোমার সাথে* | -- | রকিবুল আলম রকিব |  |  |
| ২০১৫ | *ভালোবাসা সীমাহীন* | -- | শাহ্‌ আলম মণ্ডল |  |  |
| *ব্ল্যাকমেইল* | রোমিও | অনন্য মামুন |  |  |
| *ভালোবাসার গল্প* | -- | অনন্য মামুন |  |  |
| *লালচর* | রতন | নাদের চৌধুরী |  |  |
| ২০১৬ | *এক রাস্তা* | -- | ইফতেখার চৌধুরী |  |  |
| ২০১৭ | *ক্রাইম রোড* | -- | সাইময় তারিক |  |  |
| *রাজনীতি* | শাকিল হাবিবুল্লাহ | বুলবুল বিশ্বাস |  |  |
| ২০১৮ | বিজলী |  | ইফতেখার চৌধুরী | অতিথি চরিত্র |  |
| ২০১৯ | ডনগিরি | তমাল | শাহ আলম মন্ডল |  |  |
| ইন্দুবালা | মন্টু | জয় সরকার |  |  |
| ২০২১ | *১৯৭৫ - অ্যান আনটোল্ড স্টোরি* |  | সেলিম খান |  |  |
| ২০২২ | *মাফিয়া: পার্ট ১* | সুকান্ত রায় | তৌহিদ হোসেন চৌধুরী | ২৮শে ফেব্রুয়ারী ২০২২ |  |
| ২০২৩ | ১৯৭১ সেই সব দিন |  | হৃদি হক |  |  |
| এম আর-৯: ডু অর ডাই |  | আসিফ আকবর |  |  |

পুরস্কার
--------

| বছর | পুরস্কার | বিভাগ | মনোনীত কাজ | ফলাফল | সূত্র |
| --- | --- | --- | --- | --- | --- |
| ২০০৫ | ইউরো সিজেফবি পারফরম্যান্স পুরস্কার | - | - | বিজয়ী |  |
| ২০০৬ | আরটিভি সিজেফবি পারফরম্যান্স পুরস্কার | - | - | বিজয়ী |  |
| ২০০৭ | মেরিল-প্রথম আলো পুরস্কার | সেরা টিভি অভিনেতা (সমালোচক) | মধুময়রা | বিজয়ী |  |
| ২০১৯ | আরটিভি স্টার অ্যাওয়ার্ড | ধারাবাহিক নাটকে শ্রেষ্ঠ অভিনেতা (কেন্দ্রীয় চরিত্র) | *লাকি থার্টিন* | মনোনীত |  |

প্রবেশদ্বার: জীবনী চলচ্চিত্র

তথ্যসূত্ৰ
---------

1. 1 2  "মিলনের বিচ্ছেদ এবং বিয়ের গুঞ্জন"। দৈনিক প্রথম আলো। ২০১৩-০৩-০২। ২০১৮-০১-২৭ তারিখে মূল থেকে আর্কাইভ করা। সংগ্রহের তারিখ ২৭ সেপ্টেম্বর ২০১৭।
2. ↑  "এই আমি সেই আমি! -আনিসুর রহমান মিলন"। আনন্দ আলো। ২০ মে ২০১৬। সংগ্রহের তারিখ ২৭ সেপ্টেম্বর ২০১৭।
3. 1 2  "আনিসুর রহমান মিলনের দ্বিতীয় বিয়ে"। দৈনিক ইত্তেফাক। ৩ মার্চ ২০১৩। সংগ্রহের তারিখ ২৭ সেপ্টেম্বর ২০১৭। [*স্থায়ীভাবে অকার্যকর সংযোগ*]
4. ↑  "Drama serial "111 A Nelson Number" on ntv tonight" (ইংরেজি ভাষায়)। দ্য ডেইলি স্টার। ২৭ সেপ্টেম্বর ২০০৭। সংগ্রহের তারিখ ২৭ সেপ্টেম্বর ২০১৭।
5. 1 2  "শাকিবের সঙ্গে অভিনয়কে 'চ্যালেঞ্জ' মনে করছেন মিলন!"। দৈনিক প্রথম আলো। ২৬ অক্টোবর ২০১৫। সংগ্রহের তারিখ ২৭ সেপ্টেম্বর ২০১৭।
6. ↑  "বছরের শেষ নায়ক মিলন"। বাংলাদেশ প্রতিদিন। ২৯ নভেম্বর ২০১৫। সংগ্রহের তারিখ ২৭ সেপ্টেম্বর ২০১৭।
7. ↑  "'শুধু প্রশংসা শুনে আমার কী হবে?'"। বাংলানিউজটোয়েন্টিফোর.কম। ১৭ জুলাই ২০১৭। সংগ্রহের তারিখ ২৭ সেপ্টেম্বর ২০১৭।
8. ↑  "শাকিব খান 'রাজনীতি'-তে নামতে বাধ্য হলেন"। দ্য ডেইলি স্টার। জুলাই ১৩, ২০১৭। সংগ্রহের তারিখ ২৭ সেপ্টেম্বর ২০১৭।
9. ↑  "একজন রিপোর্টার ও আনিসুর রহমান মিলন"। আনন্দ আলো। ২৬ আগস্ট ২০১৬। সংগ্রহের তারিখ ২৭ সেপ্টেম্বর ২০১৭।
10. ↑  "মিলনের পাঁচ সিনেমা মুক্তির অপেক্ষায়"। দৈনিক ইনকিলাব। ৩ জুলাই ২০১৭। সংগ্রহের তারিখ ২৭ সেপ্টেম্বর ২০১৭।
11. ↑  "সিনেমায় ব্যস্ত মিলন"। দৈনিক জনকণ্ঠ। ২৭ জুলাই ২০১৭। সংগ্রহের তারিখ ২৭ সেপ্টেম্বর ২০১৭।
12. ↑  "আনিসুর রহমান মিলন"। যায়যায়দিন। ২২ ফেব্রুয়ারি ২০১৪। সংগ্রহের তারিখ ২৭ সেপ্টেম্বর ২০১৭।
13. ↑  jagonews24.com। "অভিনেতা আনিসুর রহমান মিলনের স্ত্রী মারা গেছেন"। *jagonews24.com* (ইংরেজি ভাষায়)। সংগ্রহের তারিখ ২০২২-০৯-০৪।
14. ↑  "মিলনের 'পাপ কাহিনি'"। *RTV Online* (ইংরেজি ভাষায়)। সংগ্রহের তারিখ ২০১৯-১১-১৪।
15. ↑  "মিলন বাপ্পির সঙ্গে এমিয়ার যাত্রা শুরু"। *প্রথম আলো*। সংগ্রহের তারিখ ২০১৯-১০-১৩।
16. ↑  "শুক্রবার মুক্তি পাচ্ছে 'ইন্দুবালা'"। *NTV Online*। ২০১৯-১১-২৭। সংগ্রহের তারিখ ২০১৯-১২-২৪।
17. ↑  "'আগস্ট ১৯৭৫' মুক্তির জন্য প্রেক্ষাগৃহ খুলে দেয়ার আবেদন প্রযোজকের"। *চ্যানেল আই অনলাইন*। ২০২০-০৭-৩০। সংগ্রহের তারিখ ২০২০-০৮-০১।
18. ↑  "৯ম আরটিভি স্টার এ্যাওয়ার্ড ২০১৯"। *আরটিভি অনলাইন*। সংগ্রহের তারিখ ৩০ ডিসেম্বর ২০১৯।

বহিঃসংযোগ
---------

* বাংলা মুভি ডেটাবেজে *আনিসুর রহমান মিলন* উইকিউপাত্তে এটি সম্পাদনা করুন
* ইন্টারনেট মুভি ডেটাবেজে আনিসুর রহমান মিলন (ইংরেজি)